DA Den Europæiske Unions Tidende C 291/196

REVISIONSRETTENS ERKLÆRING OM 6., 7., 8. OG 9. EUROPÆISKE UDVIKLINGSFONDS (EUF) AKTIVITETER FOR REGNSKABSÅRET 2003

(2004/C 291/02)

1 — Den Europæiske Revisionsret (Retten) har revideret 6., 7., 8. og 9. EUF's regnskaber og de underliggende transaktioner for regnskabsåret, der afsluttedes den 31. december 2003. Disse regnskaber omfatter årsopgørelserne, beretningerne om den økonomiske forvaltning og de årsopgørelser og oplysninger, der forelægges af Den Europæiske Investeringsbank (EIB) (1). I henhold til de finansielle bestemmelser skal Retten afgive en erklæring til Europa-Parlamentet og Rådet om regnskabernes rigtighed og om de underliggende transaktioners lovlighed og formelle rigtighed, for så vidt angår den del af EUF's midler, som Kommissionen står for den økonomiske forvaltning af (2). Retten har revideret regnskaberne i overensstemmelse med de retningslinjer og standarder, der er fastlagt for dens revision. Disse er udarbejdet på grundlag af de almindeligt anerkendte internationale revisionsstandarder og tilpasset, så der tages højde for de særlige forhold, der gør sig gældende i forbindelse med EUF. Revisionen gav Retten et rimeligt grundlag for at afgive følgende erklæring.

II — Regnskabernes rigtighed

Ser man bort fra effekten af følgende forhold:

a) Retten kan ikke afgive erklæring om, at EUF's tilgodehavender, som ikke er medtaget på aktivsiden på balancen pr. 31. december 2003 (der er udstedt indtægtsordrer på i alt 27,5 millioner euro), er fuldstændige, fordi der ikke findes effektive procedurer for intern kontrol (3).

b) Retten kan ikke afgive erklæring om, hvor stor en del af forskuddene (400 millioner euro) der skal lægges til tilgodehavender at konstatere, fordi Kommissionen ikke har udskilt alle de beløb, der skal inkasseres.

c) Kommissionens registreringer af AVS-landenes udnyttelse af Stabex-midlerne er meget sporadiske (dens oplysninger var ikke fuldstændige ved udgangen af 2003).

d) De midler, der er overført til EIB og ikke udnyttet (209 millioner euro), er ikke opført på balancen.

er det Rettens opfattelse, at beretningerne om den økonomiske forvaltning for regnskabsåret 2003 og årsopgørelserne pr. 31. december 2003 giver et retvisende billede af 6., 7., 8. og 9. EUF's indtægter og udgifter i regnskabsåret og af deres finansielle stilling ved regnskabsårets udgang.

III — De underliggende transaktioners lovlighed og formelle rigtighed

Analyse af overvågnings- og kontrolsystemerne

I beretningen om regnskabsåret 2002 pegede Retten på svagheder ved revisionerne af EUF-projekterne og på, at de centrale kontroller af, at det fakturerede arbejde og de fakturerede leverancer og tjenesteydelser stemte overens med kontrakterne, og at arbejdet faktisk var udført og leverancerne og tjenesteydelserne faktisk leveret, var utilstrækkelige. Under revisionen med henblik på revisionserklæringen for 2003 har Retten heller ikke kunnet forlade sig fuldstændigt på Kommissionens overvågnings- og kontrolsystemer af følgende årsager:

a) Kommissionen har i 2003 fortsat gennemførelsen af de standarder for intern kontrol, der blev vedtaget i 2001 (4), i tjenestegrenene i Bruxelles, men de giver kun begrænset effekt, fordi de indføres i delegationerne i takt med gennemførelsen af dekoncentrationsprocessen, som først vil være fuldendt ved udgangen af 2004, og fordi de iværksatte foranstaltninger ikke er koordinerede.

b) De handlingsplaner, der blev indført med den årlige aktivitetsrapport for 2002, eller som der blev truffet beslutning om i 2003, har fået effekt både for tilrettelæggelsen af de eksterne revisioner, for opfølgningen på konklusionerne af revisionen, for analysen af de risici, bistanden til tredjelande er forbundet med, og for behandlingen af inkasseringerne. Følges handlingsplanerne fortsat, og bliver de iværksat i fuldt omfang, burde Kommissionen i fremtiden få en effektiv ramme, navnlig på delegationsniveau.

c) De overvågnings- og kontrolsystemer, som dækker kontraktindgåelse og betalinger i delegationerne og i AVS-staterne, er generelt godt udformet, men gennemførelsen af dem kan blive bedre.

Revisionen af transaktionerne

Revisionen af transaktionerne blev foretaget på grundlag af den dokumentation, der var tilgængelig i Kommissionen i Bruxelles og — hvor det var relevant — i delegationerne i AVS-staterne. Retten foretog endvidere stedlig revision i seks AVS-stater, hvor den undersøgte, om de arbejder, leverancer og tjenesteydelser, som dokumentationen vedrørte, faktisk var udført. Retten skal gøre opmærksom på, at for så vidt angår udgifterne til budgetstøtte, dækkede dens kontrol af lovligheden og den formelle rigtighed kun forløbet indtil det stade, hvor denne støtte blev overført til modtagerstaternes budget. Revisionen afslørede ingen væsentlige problemer.

Konklusion vedrørende de underliggende transaktioners lovlighed og formelle rigtighed

Denne konklusion er baseret på en analyse af overvågnings- og kontrolsystemerne og på revision af et antal transaktioner samt på en analyse af den årlige aktivitetsrapport og erklæringen fra generaldirektøren for Samarbejdskontoret EuropeAid. På grundlag heraf erklærer Retten, at de konstaterede problemer ikke er væsentlige, og at de indtægter, der er registreret i regnskaberne, de beløb, der er tildelt de forskellige EUF, samt regnskabsårets forpligtelser og betalinger som helhed betragtet er lovlige og formelt rigtige.

6. og 7. oktober 2004 Juan Manuel FABRA VALLÉS Formand

(1) I overensstemmelse med artikel 96, stk. 1, artikel 100 og 101 samt artikel 125, stk. 2, i finansforordningen for den 9. EUF; konkret er der tale om dels balancer og dertil knyttede opgørelser, som opstilles af regnskabsføreren, dels forvaltningsregnskabet, der omfatter tabeller udarbejdet af den ledende anvisningsberettigede i samråd med regnskabsføreren. Disse opgørelser forelægges for hver enkelt af de fire EUF og i samlet konsolideret form. Rettens erklæring dækker ikke de årsopgørelser og oplysninger, der forelægges af EIB (jf. fodnote 2).

(2) I overensstemmelse med ovennævnte finansforordnings artikel 103, stk. 3; dette medfører i forbindelse med samme forordnings artikel 1, at erklæringen ikke dækker den del af 9. EUF's midler, EIB forvalter på eget ansvar.

(3) Erklæringen fra generaldirektøren for budgetter omfatter to forbehold vedrørende EUF's regnskaber, hvoraf det ene vedrører begrænsningerne forbundet med, at regnskabssystemet er forældet og ikke kan give en moderniseret opgørelse over EUF's formuestilling, det andet bogholderiet.

(4) SEK(2001) 875 vedtaget af Kommissionen den 27. juni 2001.